text: DF: Danskerne fortjener et stærkt politi
  26 september 2016 kl. 19.00
  Peter Kofod Poulsen lægger ikke skjul på, at politiets overarbejde er uacceptabelt, og der skal gøres noget. 
  - Danskerne fortjener et stærkt politi. Langt stærkere end det, vi har i dag. Men betjentene fortjener så sandelig også nogle ordentlige arbejdsforhold, hvor man ikke skal arbejde over, som man gør nu.
  Sådan lyder det fra Peter Kofod Poulsen, retsordfører, DF. Han finder det uacceptabelt, at nogle sager ligger længere tid, end politiet selv synes, er smart.
  - Der er ingen tvivl om, at der i disse år bliver lagt et ernormt pres på politiet. Som politikere har vi en forpligtelse til at sørge for, at det bliver anderledes, siger han.
  Problemet er her og nu, og Dansk Folkeparti foreslår, at der skal ses på, hvordan politiet kan blive aflastet.
  - Forsvarets gode folk kan hjælpe ved terrorbevogtning. Vi ved, det er en opgave, der lægger beslag på omkring 700-800 årsværk årligt for politiet, så det kunne være en mulighed, siger Peter Kofod Poulsen til TV SYD.
  
  